Diari Oficial de la Generalitat Valenciana


Sumari del DOGV 9943, del 24-09-2024 (2024/9240)

RESOLUCIÓ de 3 de maig de 2024, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de planta solar fotovoltaica Agullent Buenos Aires, dels termes municipals d’Agullent i Benissoda. Expedient: (2995345) 010/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9943

Data del DOGV
:   24-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9240

CVE
:   SRNU-H-8431-6416

Data del document
:   03-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (2995345) 010/2023/AIA

Títol: Planta solar fotovoltaica Agullent Buenos Aires

Titular: Besolar Energy, SL

Òrgan substantiu: Servei Territorial d’Indústria, Energia i Mines de València (ATALFE/2021/53)

Localització: Termes municipals d’Agullent i Benissoda (València)

Tramitació administrativa

En data 4 de gener del 2023, el Servei Territorial d’Indústria, Energia i Mines de València va donar trasllat a este òrgan ambiental de la sol·licitud d’avaluació d’impacte ambiental simplificada del projecte. La sol·licitud s’acompanya de:

– Document ambiental.

– Projecte tècnic d’execució de la planta solar fotovoltaica, centre d’entrega i transformació i línia d’evacuació.

– Estudi d’integració paisatgística (EIP), pla de desmantellament i documentació complementària.

Consta en l’expedient un informe de l’Ajuntament d’Agullent, de data 10 de desembre de 2020, i un informe de l’Ajuntament de Benissoda, de data 2 de març de 2021, acreditatius de la compatibilitat urbanística del projecte amb el planejament urbanístic i amb les ordenances municipals de la parcel·la 85 del polígon 5 del terme municipal d’Agullent, i de la parcel·la 39 del polígon 5 del terme municipal de Benissoda. Així mateix, en la documentació complementària aportada consta el certificat de la secretària-interventora de l’Ajuntament d’Agullent, de data 24.11.22, en el qual mostra la seua oposició a l’autorització administrativa prèvia de construcció i d’implantació del projecte en qüestió sobre la base de diversos motius. També consta el certificat de la secretària-interventora de l’Ajuntament de Benissoda, de data 01.12.22, en el qual mostra la seua oposició a l’autorització administrativa prèvia de construcció i d’implantació del projecte en qüestió sobre la base de diversos motius.

Tal com establix l’article 46 de la Llei 21/2013, de 9 de desembre (d’ara en avant, LAA), en data 16 de gener de 2023, este òrgan ambiental va fer consultes a les següents administracions públiques afectades: Ajuntament d’Agullent, Ajuntament de Benissoda, Direcció General de Política Territorial i Paisatge, Direcció General de Prevenció d’Incendis Forestals, Subdirecció General del Medi Natural i Avaluació Ambiental, Confederació Hidrogràfica del Xúquer i Servei de Patrimoni Cultural. Es va posar a la seua disposició el document ambiental del projecte i s’han rebut els informes següents:

– Informe de l’Ajuntament de Benissoda, de data 31 de gener de 2023, el qual indica que en l’estudi d’impacte ambiental (ESIA) no s’han tingut en compte les característiques pròpies i intrínseques del municipi de Benissoda. Així mateix, indica que hi ha un camí de titularitat municipal que no apareix reflectit en l’ESIA i que és crucial en la vida diària dels habitants de Benissoda i dels municipis confrontants, ja que és un camí molt transitat pels vianants i forma part de diverses rutes de xicotet recorregut, tant per a senderistes com per a cavalls, i, en el cas que s’instal·len panells solars, perdrà tot l’atractiu rural que té en l’actualitat. A més, el projecte serà visible des de gran part de les sendes i els camins de les muntanyes que envolten la parcel·la 39 del polígon 5, a on estan projectats els panells solars.

– Informe del Servei de Gestió Territorial (SGT), de data 1 de març de 2023, el qual conclou que considera viable l’actuació condicionada al que s’establix per al tema dels pendents, i exclou de l’actuació la zona indicada amb un pendent superior al 25 %, pròxima al camí d’Alcoi, a les consideracions finals exposades en l’informe mateix, i manté un sistema de bancals que lamine l’escolament i previnga de processos erosius el vessant abancalat que hi ha en el sector nord de la planta. Així mateix, s’indica que la justificació dels aspectes determinats en l’informe serà motiu de l’elaboració d’un nou informe.

– Informe de la Direcció General de Medi Natural i Animal (DGMNA), de data 3 de març de 2023, el qual conclou favorable amb condicions, sempre que es complisquen les recomanacions, els condicionants i les mesures correctores indicades en l’apartat 3 de l’informe (conservar bancals i ribassos, fer un clavament directe sense fonamentacions, mantindre una capa de jaç protector i de cultiu herbaci per a evitar l’erosió per esguit, no usar herbicides, no deixar elements artificials en el desmantellament i restaurar el sòl afectat, crear punts d’aigua de xicotetes dimensions), a més de modificar la disposició de la planta solar perquè no afecte el terreny forestal estratègic d’arbratge, que es troba en la part sud de la parcel·la 85 del polígon 5 i que limita amb el camí d’Alcoi. En eixe segment, el límit de la planta solar ha de ser la zona de cultius fruiters que hi ha al costat del talús de separació.

– Informe de la Direcció General de Prevenció d’Incendis Forestals, de data d’emissió 3 de maig de 2023, el qual indica, entre altres, les condicions següents que ha de complir:

1. Els elements associats a la instal·lació, com poden ser els generadors, el centre de transformació i d’altres similars, així com els magatzems o les dependències dedicades al depòsit de materials inflamables, s’han de situar en la zona de la parcel·la més allunyada del terreny forestal per a evitar la generació de possibles incendis que es puguen propagar cap al terreny forestal. S’ha d’establir una zona perimetral, com a mínim, de 5 metres d’amplària en la qual o bé estiga el sòl mineral o es cobrisca amb algun tipus de grava o ciment que impedisca la proliferació de vegetació.

2. En els projectes que es duguen a terme en terreny forestal o als voltants, en la fase d’execució de les obres, funcionament i desmantellament posterior de la planta i del sistema d’evacuació, és necessari que es complisca estrictament el Decret 7/2004, de 23 de gener, del Consell de la Generalitat, pel qual s’aprova el plec general de normes de seguretat en prevenció d’incendis forestals que cal observar en l’execució d’obres i treballs que es realitzen en terreny forestal o als voltants.

S’ha de notificar l’inici dels treballs, com a mínim, 30 dies naturals previs a la iniciació, al director territorial competent en prevenció d’incendis forestals de la Generalitat.

– Amb data d’emissió de 23 de maig de 2023, l’informe de la Confederació Hidrogràfica del Xúquer (CHX) conclou favorablement i indica una sèrie de condicions i indicacions que ha de complir el promotor en el cas que l’actuació afecte el domini públic hidràulic (encreuaments de llits, sanejament i depuració, aigües pluvials, etc.).

– La comunicació de la DT d’Educació, Cultura i Esport de València, de data 29 de juny de 2023, indica que no es pot emetre l’informe sol·licitat perquè falta el centre directiu de la memòria d’impacte patrimonial, i cal dur a terme una prospecció arqueològica per a elaborar esta memòria patrimonial.

Amb data 22 de març de 2024, l’STIEM de València remet a este òrgan ambiental un ofici en el qual s’indica la remissió dels informes de l’SGT, del Servei d’Infraestructura Verda i Paisatge (SIVP) i el segon informe de la DGMNA. També indica que està pendent que el promotor responga a les condicions dels informes esmentats. A fi de simplificar i reduir les càrregues administratives, s’incorpora la documentació esmentada a este expedient, als efectes que preveu l’article 46 de la Llei 21/2013. Estos informes són els següents:

1. Informe de la DGMNA, de data de 18 de maig de 2023, el qual conclou textualment de la manera següent:

«Revisada la documentació de 15 de maig de 2023, i que ha aportat el promotor en relació amb les modificacions que s’han fet a la instal·lació fotovoltaica, s’emet este pronunciament i s’accepten les al·legacions que Besolar Energy, SL, ha exposat en este escrit pel que fa a la planta solar fotovoltaica PSF Agullent Buenos Aires. Així i tot, esta direcció general reitera que han de complir-se les condicions següents:

– El tancat perimetral previst per a la planta ha d’ajustar-se al que disposa el Decret 178/2005, de 18 de novembre, del Consell de la Generalitat, pel qual s’establixen les condicions dels tancats en el medi natural i dels tancaments cinegètics.

– A més, per a evitar la col·lisió d’aus contra el tancat de la planta solar, s’han de col·locar plaques metàl·liques o d’un material plàstic fabricat en poliestiré o similar, de color blanc i acabat mat de 20 × 20 cm (o 25 × 25 cm), que s’han de situar en els espais entre suports. Es col·locarà almenys una placa per obertura seguint l’esquema de col·locació següent. Estes plaques s’han de revisar periòdicament i reposar les que puguen haver-se després per a evitar la pèrdua d’eficàcia de la mesura anticol·lisió».

2. Informe elaborat per l’SGT, de data de firma 1 de juny de 2023, en resposta a l’informe de les al·legacions presentades pel promotor pel que fa a l’informe de les incidències sobre l’ordenació del territori de la implantació del PSFV Agullent Buenos Aires (emés en data 02.03.23). Este informe conclou de la manera següent:

«A la vista del que indica l’informe emés pel Servei de Gestió Territorial, la resposta oferida pel promotor de l’actuació, pel que fa al sector nord de la planta, no oferix una solució concreta que mantinga l’actual sistema abancalat que lamine l’escolament i previnga processos erosius.

Conclusió

Per tot el que s’ha exposat, s’informa que el que indica l’escrit d’al·legacions remés per Eunivergy Besolar Energy, SL, en qualitat de promotor de la planta fotovoltaica PSF Agullent Buenos Aires en el municipi d’Agullent (València), no concreta determinats aspectes que s’indiquen en l’informe emés en data 2 de març de 2023 i, per tant, este servici s’hi ratifica».

3. Informe de l’SIVP, de data 30 de gener de 2024, el qual conclou amb el requeriment d’algunes esmenes en el projecte abans que l’aprove l’organisme. Alguns dels requisits que indica que s’han de complir són els següents: prioritzar l’adaptació de la central fotovoltaica a la morfologia del territori i del paisatge i als elements naturals; modificar el disseny i la implantació de la planta fotovoltaica en les zones 1 i 2 definides en l’informe esmentat; mantindre les primeres fileres de cítrics i deixar lliure la zona interior per a instal·lar la planta fotovoltaica perquè facen de filtre natural entre la intervenció i l’entorn; no admetre la mesura per a plantar fruiters en escocell al llarg del perímetre nord de les instal·lacions que esmenta l’EIP; no ocupar amb panells els terrenys considerats com a forestals estratègics (PATFOR) que indica l’apartat 4.6.0.7 de l’informe, i que estan en l’extrem sud de la parcel·la 85, i un bosquet xicotet situat en l’extrem nord-oest de la parcel·la 39, i cal aportar una nova distribució de panells que no preveja l’ocupació d’estes zones. Així mateix, indica que no s’aporta un cronograma estimatiu del període temporal de cada una de les accions del pla de desmantellament.

L’informe conclou textualment de la manera següent:

«A la vista de tot el que s’ha indicat anteriorment, per a l’emissió d’un informe favorable en matèria d’infraestructura verda i paisatge, és necessària una esmena prèvia dels requeriments que s’exposen en els apartats 6.3.4, 6.3.5 i 7.2 d’este informe, així com els resultats del pla de participació pública al qual fa referència l’article 6.5 del TRLOTUP.

Estes condicions, d’acord amb el que indica l’apartat 4.2 de la Instrucció de 5 de desembre de 2022, de la consellera de Política Territorial, Obres Públiques i Mobilitat, s’han de fer constar en l’autorització corresponent de la instal·lació. A més, s’han d’arreplegar en el projecte corresponent a fi de garantir-ne l’execució».

Amb data 24 d’abril de 2024, l’STIEM de València remet a este òrgan ambiental un ofici en el qual comunica que s’ha traslladat la documentació i s’ha tornat a sol·licitar un informe a l’SGT, a l’SIVP i a la DGMNA, i ha adjuntat un certificat de secretaria de l’Ajuntament d’Agullent d’exposició de l’anunci de sotmetiment a informació pública del projecte, en el qual s’aporta la documentació en resposta als requisits exigits en l’informe de l’SIVP. Així mateix, adjunta la documentació que presenta el promotor en resposta als últims informes rebuts, la qual s’ha transmés als servicis indicats. En esta documentació, el promotor informa que s’han fet modificacions en el projecte per a adaptar el disseny de la planta a les condicions emeses pels organismes esmentats, i indica que s’han desocupat les zones afectades per pendents superiors al 25 %, les zones afectades per terrenys catalogats com a forestals i s’han eliminat els mòduls de la parcel·la amb perfil abancalat. El promotor aporta la representació amb les modificacions adoptades.

La informació que conté l’expedient aporta elements de juí suficients per a continuar el procediment d’avaluació d’impacte ambiental simplificada.

Atés el criteri de l’advocacia general de la Generalitat (ref. C/I/10820/2023 23072, de 27.10.2023), esta resolució determina, als únics efectes ambientals, la conveniència de fer l’actuació i les condicions en què ha d’efectuar-se, sense que calga conéixer qüestions urbanístiques (inclusivament relatives a l’atribució d’ús i aprofitament en sòl no urbanitzable) dirigides a l’òrgan substantiu.

Consideracions ambientals

La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos amb efecte d’hivernacle i per a complir l’Acord de París i el marc de la Unió en matèria de clima i energia per a 2030.

El Pla nacional integrat d’energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, pretén aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.

El Pla d’energia sostenible de la Comunitat Valenciana 2020 i l’Estratègia valenciana de canvi climàtic i energia 2030 de la Generalitat arrepleguen els objectius i les estratègies de la Unió Europea i de l’Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l’any 2030. En l’actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l’afecció ambiental que puguen comportar, és una prioritat en el context energètic per al compliment dels objectius de descarbonització, reducció d’emissions de gasos d’efecte d’hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d’altres territoris.

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’annex III.

Característiques del projecte

El projecte promogut per Besolar Energy, SL, té l’objectiu d’executar i posar en funcionament una planta de producció d’energia elèctrica mitjançant tecnologia solar fotovoltaica (d’ara en avant, central) en la parcel·la 85 del polígon 5 del terme municipal d’Agullent i de la parcel·la 39 del polígon 5 del terme municipal de Benissoda. Es tracta d’una instal·lació d’energia solar fotovoltaica de connexió a xarxa de 7,146 MWp (4,515 MWn) de potència amb seguidors d’un eix, la qual produirà energia elèctrica mitjançant la transformació d’energia solar, captada mitjançant els panells solars col·locats sobre els seguidors.

El projecte consistirà en la connexió dels panells solars amb els inversors per a convertir el corrent continu en corrent altern, el qual s’injectarà a través de línies subterrànies que seguiran el traçat dels camins interiors i vials al centre de transformació, que elevarà la tensió a 20 kV. A partir d’este, i a través d’una línia d’evacuació subterrània de mitjana tensió de 20 kV, es connectarà amb la xarxa de distribució en el centre de seccionament, amb la línia 22 Agullent-Albaida, de l’ST Ontinyent, entre els suports 840407 i 840409. Este punt de connexió estarà situat a prop del nucli urbà d’Agullent.

L’àrea cadastral vinculada és de 16,006 ha i s’estima que la superfície ocupada pels mòduls i equips dins del tancat és d’unes 10,358 ha. Els mòduls fotovoltaics (silici policristal·lí bifacial) es col·locaran sobre estructures de suport metàl·liques (taulers), denominades seguidors solars, que seran orientables de manera adequada per a captar la màxima quantitat de radiació solar amb l’eix horitzontal orientat posició nord-sud i seguiment est-oest (+60° a -60°). La fixació al terreny es du a terme mitjançant perfils metàl·lics ancorats al terreny directament. En la documentació aportada s’indica que la distància entre eixos de seguidors serà d’un pitch de 15 m.

Els mòduls de cada taula estaran interconnectats elèctricament amb una caixa de connexió; cada caixa de connexió es connectarà de manera subterrània amb els inversors, connectats al seu torn amb el transformador (0,8/20 kV), amb una capacitat de transformació de 4.500 kVA.

L’evacuació del parc tindrà una longitud total aproximada de 3.389 m. Esta línia subterrània passarà pels termes municipals d’Agullent i Benissoda.

La instal·lació solar disposarà d’un tancat perimetral cinegètic amb obertures que permeten la lliure circulació de fauna menor i consistirà en una malla metàl·lica galvanitzada de 2 m d’altura agarrada amb pals d’acer. Els vials interns es resoldran mitjançant la compactació mecànica del terreny. L’accés a la zona d’actuació es fa des del municipi d’Agullent en direcció nord pel carrer del Canonge Francisco Vidal cap a l’avinguda Vall d’Albaida, després pel carrer de José M. Casanova García i la CV-666 (1,3 km) fins al camí Vell d’Ontinyent a Albaida (1,9 km), que serà la destinació final.

La planta disposarà d’una central d’operació a on es visualitzaran tant els paràmetres de generació com la potència injectada, els estats i les alarmes, les condicions meteorològiques, la visualització de les càmeres de seguretat o la posició dels seguidors. Per a fer-ho, s’establirà una xarxa sense fil, que permetrà l’ús de les comunicacions a altres tecnologies que requerisquen comunicació.

Després de la vida útil de la instal·lació, es preveu el desmantellament de les instal·lacions i la restauració dels terrenys al seu ús previ. Les operacions que s’han de dur a terme en esta actuació són: la desconnexió de la xarxa elèctrica; el desmuntatge i la retirada dels mòduls fotovoltaics; el desmuntatge i la retirada de les estructures metàl·liques de suport d’estos mòduls; l’obertura de rases i la retirada de la xarxa elèctrica subterrània; la retirada de les estacions, de les casetes de magatzem i de comunicació i el CPM; la desinstal·lació dels sistemes de seguretat, vigilància, control, mesura i enllumenat; la demolició de les fonamentacions; la retirada del tancament perimetral; l’eliminació de vials d’accés, interiors i perimetrals, i la restitució final.

Ubicació del projecte

En l’estudi d’impacte ambiental aportat (ESIA) s’analitzen dos alternatives. La no actuació (alternativa 0) i la instal·lació proposada (alternativa 1). En el document es justifica l’alternativa 1 prenent com a base diversos motius, entre els quals cal destacar la bona relació rendibilitat/cost i el període de retorn de la inversió; el foment de l’autoconsum energètic; l’efecte positiu sobre els aspectes socials de l’entorn; la no afecció de recursos del patrimoni històric o cultural; la no afecció de cursos d’aigua o nuclis de població pròxims; la compatibilitat amb el planejament urbanístic previst i la projecció sobre l’àmbit de cultius agrícoles. Es descarta l’alternativa zero en pro de la transició cap a les energies netes i renovables com a part del desenvolupament sostenible.

La ubicació de la planta solar ocupa zones compatibles urbanísticament, catalogades com a sòl no urbanitzable comú (SNUC) i no urbanitzable protegit (SNUP). S’espera l’ocupació de l’espai agrícola disponible. L’accés a les instal·lacions es fa des del municipi d’Agullent durant 1,6 km fins a arribar a la parcel·la d’actuació.

D’acord amb l’alternativa seleccionada, la planta solar avaluada se situarà en el terme municipal de Benissoda i Agullent, a 500 m aproximadament del nucli urbà d’Agullent i a 720 m del nucli urbà de Benissoda. Es tracta d’un terreny predominantment pla.

L’àmbit de les plantes solars se situa fora de zones d’especial protecció i espais pertanyents a la Xarxa Natura 2000.

Característiques de l’impacte potencial

L’execució de la instal·lació fotovoltaica comporta l’ocupació dels terrenys i elimina el cultiu tradicional de la zona (cítrics, principalment). Gran part del traçat per a on passarà la línia d’evacuació subterrània són vials confrontants amb parcel·les agrícoles, en els quals es poden trobar cultius herbacis de secà i fruiters de secà, com ametlers i oliveres. Així mateix, el traçat salvarà puntualment un encreuament de carretera i l’encreuament d’un rierol. El canvi sobre el paisatge, tot i que serà manifest des de l’entorn immediat d’esta, es pot considerar que no serà rellevant, d’acord amb l’informe emés per l’òrgan competent en la matèria i després que el promotor accepte les condicions exposades en l’informe i haja dut a terme les modificacions corresponents.

La zona de la planta solar presenta una permeabilitat baixa respecte als aqüífers. Així mateix, no es preveu cap afecció als llits (excepte l’encreuament puntual amb el rierol), ni es preveu la contaminació d’estos, ja que es tracta d’una activitat que no contamina el sòl. A l’efecte de la consideració com a àrees crítiques enfront del canvi climàtic, la totalitat de la superfície es classifica com a àrea amb escàs interés quant a la recàrrega d’aqüífers.

Segons la cartografia de PATRICOVA, el risc de perillositat per inundació és nul en la zona de les plantes solars, mentres que la línia d’evacuació de la instal·lació projectada perquè discórrega de manera subterrània travessa una zona afectada per risc d’inundació de tipus geomorfològic, pròxima al punt en el qual se situa la Font Jordana, en el barranc del mateix nom. En el projecte s’incorpora la solució per al pas de barrancs amb la infraestructura soterrada, en la qual s’ha d’evitar la instal·lació d’arquetes en les zones inundables i, en qualsevol cas, ha de complir amb el que establix l’article 21.1 de la normativa del PATRICOVA. Es considera compatible la línia d’evacuació, tal com indica l’informe de l’organisme competent en la matèria.

Els terrenys objecte d’estudi presenten risc de sismicitat mitjà, amb un valor d’acceleració sísmica entre 0,06-0,09. L’activitat no augmenta este risc en si.

D’acord amb el PATFOR, la zona forestal més pròxima es troba adjacent al perímetre de les instal·lacions de les plantes solars i es veu afectada de manera puntual en alguns trams de la línia d’evacuació, catalogats com a sòl forestal, segons s’aprecia en el visor cartogràfic de la Generalitat, a on s’han d’adoptar les mesures que proposa l’informe, de data 03.03.2023, de la DGMNA. No obstant això, el promotor, en resposta als requisits i les condicions dels últims informes dels servicis afectats, comunica que no ocuparà la zona catalogada com PATFOR, i inclourà les modificacions pertinents al projecte. En qualsevol cas, s’ha de complir el que es disposa en el plec general de normes de seguretat en prevenció d’incendis forestals que s’ha de tindre en compte en l’execució d’obres i treballs que es facen en terreny forestal o en els voltants, annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana. Una vegada finalitzades les obres, s’ha de netejar la zona i reposar les afeccions generades. Pel que fa a les vies pecuàries, la instal·lació solar no n’afecta cap. No obstant això, la línia d’evacuació de la planta solar afecta la via pecuària Cordel de Murcia, per la qual cosa s’han de respectar les mesures que establix l’informe esmentat de la DGMNA.

L’emplaçament del projecte de la línia d’evacuació, com s’ha indicat, està inclòs en una zona de protecció d’avifauna per línies elèctriques, ja que pot constituir una àrea d’espai vital d’avifauna d’interés. No obstant això, no es preveu cap afecció significativa sobre l’avifauna per la línia d’evacuació, ja que es tracta d’una canalització subterrània. Per a la infraestructura que componga l’entroncament aereosubterrani del punt de connexió a la xarxa de distribució, s’han d’incorporar les mesures preventives que establix el Reial decret 1432/2008, de 29 d’agost, de prevenció de la col·lisió i l’electrocució d’avifauna.

Segons es descriu en l’EIP, la vegetació potencial de la zona d’estudi correspon a la sèrie del carrascar termòfil litoral (*Rubio longifoliae-Quercetum rotundifoliae*), el qual, en l’etapa clímax, constituïx un carrascar dens amb margalló (*Chamaerops humilis*), llentiscle (*Pistacia lentiscus*), coscolla (*Quercus coccifera*) i nombroses lianes (*Smilax aspera, Tamus communis, Clematis flammula*). S’ha de vigilar i controlar l’estat de la vegetació de l’entorn i no afectar cap hàbitat prioritari. S’ha de fer un manteniment correcte dels equips i dels vehicles per a assegurar una combustió i un funcionament adequat, que evite la deterioració de la vegetació de l’entorn. No es pot eliminar vegetació natural dels límits de les parcel·les que constituïxen les superfícies d’implantació, i s’ha de deixar créixer la vegetació herbàcia natural davall dels panells i controlar-ne l’altura mitjançant bestiar o mitjans mecànics, sense usar herbicides o productes fitosanitaris. Segons es desprén de l’informe en matèria de paisatge emés per l’SIVP, de data 30.01.24, vist l’àmbit de l’actuació, a priori no s’aprecien afeccions sobre la infraestructura verda regional. En l’informe, entre altres aspectes, s’indica que:

– Cal elaborar un instrument de paisatge que acompanye el projecte. La planta compta amb més de 500 m de recursos paisatgístics de primer orde i s’han de prendre mesures addicionals que milloren la integració paisatgística i la implantació en el territori.

– L’actuació no té cap incidència en la infraestructura en l’àmbit regional ni tampoc en l’àmbit municipal.

– S’han d’aportar la justificació i els resultats del procés de participació pública.

– La planta no complix amb l’apartat h de l’article 10 del Decret llei en cap de les àrees assenyalades com a zona 1 (àrea nord de la parcel·la 85) i zona 2 (àrea est de la parcel·la 39), ni tampoc pel que fa al bosquet classificat com a terreny forestal estratègic, per la qual cosa s’ha de modificar el disseny i la implantació de la planta fotovoltaica en estes àrees, amb una nova ubicació i distribució dels panells solars, sense que ocupen estes àrees.

– La línia d’evacuació, com que és subterrània, no ha de causar cap afecció sobre el paisatge.

– S’han de mantindre les primeres fileres de les plantacions de cítrics perquè facen de filtre entre l’actuació i l’entorn. No s’admeten les mesures de plantació de fruiters en escocells al llarg del perímetre nord de les instal·lacions.

– No s’aporta cap cronograma dels treballs pel que fa al pla de desmantellament de la instal·lació i s’han de justificar en el pressupost els mesuraments i els preus unitaris de totes les partides respecte als treballs de desmantellament, atés que els costos presentats no semblen realistes.

El promotor, segons la comunicació de l’STIEM de València, remet una resposta als requisits exigits per l’SIVP, accepta estos requisits i farà les modificacions corresponents al projecte, a fi de complir les condicions exigides.

No consta cap afecció a jaciments arqueològics en l’entorn de les plantes solars. En tot cas, si durant les obres es troben indicis de l’aparició d’elements arqueològics o etnològics, es procedirà a avisar a les autoritats competents i al Servei de Patrimoni de la Generalitat com a mesura de prevenció i protecció patrimonial. Així mateix, s’han de complir les indicacions exposades en l’informe de l’organisme competent en matèria de cultura i patrimoni.

Respecte a les afeccions ambientals durant la fase d’obres, estaran associades als moviments de terres i a l’execució de la instal·lació. Es generaran residus vegetals (pel desbrossament del terreny), terra i pedres procedents d’excavació de l’obra, formigó sobrant de fixació de les instal·lacions i residus d’empaquetat paper, fusta, plàstic, coure, alumini i ferro i acer, que es depositaran en contenidors i s’entregaran a un gestor autoritzat perquè els retire i els manipule. Es proposa reutilitzar la terra vegetal obtinguda per a rehabilitar zones afectades i per a farcir l’última capa de les rases excavades. S’ha de portar un registre documental de la gestió realitzada d’acord amb les indicacions de l’ESIA. El consum d’aigua serà poc significatiu, ja que la neteja es farà principalment en sec. S’ha d’abalisar la zona d’obres per a evitar afectar els terrenys adjacents i s’ha d’establir una zona d’aparcament de la maquinària que estiga impermeabilitzada per a les labors de manteniment de la maquinària d’obra, en cas que siga necessari, i per a evitar l’afecció del sòl. Per a minimitzar la contaminació acústica, els vehicles de motor han de circular pels camins que hi ha a velocitat reduïda, s’ha de treballar en horari diürn únicament i s’ha de fer un seguiment sobre la maquinària. Per a evitar la contaminació de l’aire, en els camins i les zones de pas de vehicles i maquinària, s’han d’efectuar regs periòdics per a evitar la dispersió de partícules de pols, els vehicles d’obra han d’haver passat les revisions periòdiques corresponents, els camions de transport de terres han de portar una lona de protecció que tape la càrrega i els materials apilats, els equips mecànics i les ferramentes han d’estar correctament ordenats i emmagatzemats.

En la fase d’explotació, els recursos que s’han d’emprar són l’energia solar i l’aigua de neteja dels panells. L’activitat no genera residus, excepte l’oli dels transformadors que s’ha d’entregar a un gestor autoritzat perquè el recicle. Durant l’explotació de la planta, no s’estima cap afecció sobre béns patrimonials ni sobre la flora, ja que la instal·lació està prou allunyada dels nuclis urbans per a preveure una afecció significativa. S’han de respectar els planters que sorgisquen en la fase d’explotació sempre que no impliquen riscos per a les instal·lacions, la qual cosa permetrà la recuperació de la capa arbustiva i el desenvolupament ecològic de la zona.

Vist el document ambiental, com a pla de vigilància ambiental es proposa implantar un sistema de control per a controlar l’execució correcta de les mesures correctores aplicables tant en la fase de construcció com en la de funcionament i valorar-ne l’eficàcia, així com detectar impactes no previstos. Es proposen indicadors per al mesurament del compliment dels objectius proposats. La realització d’estes actuacions haurà de documentar-se mitjançant l’elaboració d’informes periòdics (diaris, setmanals, mensuals, semestrals i anuals), tal com detalla la documentació ambiental aportada.

Finalitzada la vida útil de la instal·lació, després de l’autorització de l’organisme competent, es procedirà al desmantellament dels elements d’esta i a la restauració dels terrenys al seu ús previ, tal com descriu el document ambiental presentat.

En relació amb els criteris de l’annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

Els projectes de planta solar fotovoltaica constituïxen un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, en concordança amb l’epígraf 4.i de l’annex II.

L’expedient ha observat el tràmit d’avaluació d’impacte ambiental simplificada previst en la secció primera, capítol II del títol 2 de la Llei 21/2013, de 9 de desembre, i en les altres disposicions que li són aplicables.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Formular este informe d’impacte ambiental al projecte planta solar fotovoltaica Agullent Buenos Aires, promogut per Besolar Energy, SL, en la parcel·la 85 del polígon 5 del terme municipal d’Agullent, en la parcel·la 39 del polígon 5 del terme municipal de Benissoda i la línia d’evacuació situada en diferents parcel·les del terme municipal d’Agullent (València), ja que es considera que no tindrà efectes significatius sobre el medi ambient i no requerix una avaluació d’impacte ambiental ordinària en les condicions ambientals, incloent-hi les mesures preventives, correctores i compensatòries que resulten de l’avaluació ambiental practicada i que s’exposen a continuació, a partir de les quals s’ha de desenvolupar el projecte per a la protecció adequada del medi ambient i dels recursos naturals, sense perjuí de l’obtenció prèvia de les autoritzacions sectorials que se li apliquen.

Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s’establixen en els termes següents:

i) Condicions generals.

1. El promotor haurà de complir totes les mesures preventives i correctores previstes en l’ESIA, el projecte tècnic i la resta de la documentació que hi ha en l’expedient, i les acceptades després de la informació pública, o que consten en la informació complementària, sempre que no contradiguen el que s’establix en esta resolució. En particular, el promotor ha adaptat l’àmbit del projecte sobre la base de les indicacions i les condicions dels informes recaptats. Això es concreta en:

a. No col·locar panells solars en els àmbits següents: bosquet situat en la subparcel·la g de la parcel·la cadastral 39 del polígon 5 del TM de Benissoda, i en la subparcel·la g de la parcel·la 85 del polígon 5 del terme municipal d’Agullent.

b. Reordenar els mòduls solars en l’àmbit de la subparcel·la c de la parcel·la 39 del polígon 85 del terme municipal de Benissoda.

ii) Condicions relatives a mesures preventives, correctores i compensatòries per als impactes més significatius.

2. Els equips transformadors han de disposar de sistemes de contenció de vessaments de l’oli mineral. S’ha de disposar de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat, s’han d’establir les zones d’arreplega de residus i no s’han d’apilar en zones amb pendents elevats o amb risc d’inundació.

3. S’han d’executar les mesures d’integració paisatgística en les condicions establides per l’òrgan competent en la matèria i en l’EIP, especialment, les mesures i les condicions indicades en els informes de l’SIVP de data 30.01.24 i de l’SGT de data 02.03.24.

4. S’ha de disposar d’un tancat cinegètic que permetrà el pas de fauna a través de la instal·lació. Així mateix, no s’ha d’implantar filferro espinós en este, ni s’han d’emprar productes fitosanitaris per a controlar la vegetació davall dels panells solars.

5. S’ha de respectar la zona de flux preferent dels barrancs que hi ha al voltant de l’àmbit aplicable i s’han de respectar les condicions exposades en l’informe de l’SGT, de data 1 de març de 2023, el qual considera viable l’actuació condicionada al que s’establix per al tema dels pendents, exclou de l’actuació la zona indicada amb un pendent superior al 25 %, pròxima al camí d’Alcoi, a les consideracions finals exposades en l’informe i manté el sistema de bancals que lamine l’escolament i previnga de processos erosius el vessant abancalat que hi ha en el sector nord de la planta. Així mateix, s’ha d’obtindre, abans de l’execució de l’obra, l’autorització preceptiva de la Confederació Hidrogràfica del Xúquer per a ocupar les seues zones de policia, de conformitat amb l’article 9.d del Reglament del domini públic hidràulic.

6. Durant l’execució i l’explotació de la planta, així com en la fase de desmantellament, donada la proximitat a sòl forestal, s’han d’adoptar les prescripcions de l’annex IX del Decret 91/2023, de 22 de juny, del Consell, relatiu a prevenció d’incendis.

7. No es poden utilitzar herbicides, plaguicides o altres productes químics que, per les seues característiques, provoquen pertorbacions en els sistemes vitals de la fauna. Tampoc s’ha d’utilitzar en el procés de neteja dels mòduls fotovoltaics cap classe de sabó, dissolvent o substància que puga contaminar el sòl o l’aqüífer.

8. Si durant l’execució de les obres es produïxen troballes, el promotor haurà de posar el fet en coneixement de la Conselleria de Cultura de manera immediata i adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià. Així mateix, s’han de complir les mesures que establisca l’informe definitiu que emeta l’organisme competent en matèria de cultura i patrimoni.

9. L’ús d’aigua en la planta queda condicionat al fet que es dispose de subministrament per part d’una empresa autoritzada o la concessió de l’organisme de conca.

10. Les accions incloses en el Programa de vigilància i seguiment ambiental s’han de documentar per a acreditar l’adopció i l’execució de les mesures preventives i correctores proposades i la comprovació de l’eficàcia que tenen. La documentació ha d’estar a la disposició de les autoritats competents.

11. L’emissió de l’autorització administrativa de tancament definitiu de la central obligarà el promotor a desmantellar-la, en les condicions proposades en el Pla de desmantellament de la instal·lació i de restauració del terreny i de l’entorn.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà, en el butlletí oficial corresponent, la decisió d’autoritzar o denegar el projecte en els termes que preveu l’article 48 de la Llei 21/2013, de 9 de desembre.

  

València, 3 de maig de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental